《谢太傅杜相公惠吴柑》
宋代·苏颂

任土吴邦果，分甘故相庭。
累累朱实烂，馥馥蜜筒馨。
玉液三重酿，神丹九鍊形。
盘中堆火齐，案上闹铜钉。
玩比韩嫣弹，餐胜楚子萍。
琼津融不竭，尘虑涤还醒。
近比瓜称瓝，休夸李似瓶。
南楼今匪贵，东望亦虚灵。
盛乃长洲苑，传之大禹经。
秋包千树富，霜叶一林青。
荐味同饴露，沦辉信景星。
租园输岁赋，守吏占官丁。
贡罢中都府，供先绿野扃。
缄封重篚袭，道里百邮亭。
想忆金华宴，须倾缥瓮醽。
同梨资可口，与枣助延龄。
岂意殊方物，频沾俗吏厅。
食珍时有愧，拜赐敢遑宁。
顾乏齐瑶报，宜追戴带铭。
永言难纪美，应念思飘零。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。